Lejn nofs is-sena d-dieħla se tintemm is-sistema tal-kwoti tal-ħalib, fit-28 pajjiż membru tal-Unjoni Ewropea, fosthom f’Malta. Din se ġġib sfidi ġodda għall-Gvern u għar-raħħala u produtturi Maltin li se jkollhom joperaw b’mod differenti. Is-Segretarju Parlamentari għall-biedja, sajd u drittijiet tal-annimali, Roderick Galdes qal li s-sena d-dieħla l-produtturi tal-ħalib mistennija jaffaċċjaw sfidi ġodda minħabba li fis-settur tal-produzzjoni tal-ħalib, se tintemm is-sistema tal-kwoti tal-produzzjoni tal-ħalib fil-pajjiżi kollha tal-Unjoni Ewropea, inkluż f’Malta. Waqt il-laqgħa ġenerali annwali tal-Koperattiva Produtturi tal-Ħalib, is-Segretarju Parlamentari qal li l-Gvern qed jieħu l-miżuri kollha meħtieġa biex din id-deċiżjoni ma jkollhiex impatt negattiv fuq ir-raħħal Malti. Huwa qal li l-Gvern qed jitlob lill-Kunsill tal-Ministri biex jieħu l-każ ta’ Malta bħala wieħed speċjali bil-għan li jipproteġi l-industrija tal-produzzjoni tal-ħalib li tagħti l-għajxien lil mijiet ta’ familji. Fl-isfond li l-prezz taċ-ċanga waqa’ b’mod sostanzjali, is-Segretarju Parlamentari, qal li qed tingħata għajnuna lir-raħħala biex ifittxu swieq differenti ħalli jkunu jistgħu isaħħu l-prodott tagħhom u jfittxu swieq ta’ esportazzjoni b’mod partikolari lejn l-Afrika ta’ Fuq. Is-Sur Galdes qal l-Gvern qed jinsisti li l-ġbejna ta’ Malta tingħata l-marka ta’ kwalità tal-prodotti agrikoli tal-Unjoni Ewropea, bil-għan li r-regolamenti Ewropej jkunu implimenatati b’mod tajjeb. Qal li beda x-xogħol infrastrutturali għal struttura adekwata fil-biċċerija. Semma fost oħrajn li ħarġet sejħa ta’ interess għall-investiment ta’ makkinarju għall-proċess ta’ prodotti magħmula mil-laħam bħal zalzett u l-mazzit. Fir-rapport ta’ ħidma tal-Koperattiva Produtturi tal-Ħalib, tħabbar li s-sena li għaddiet kellha bejgħ ta’ madwar €250 miljun. Bejniethom il-117-il membru jipproduċu kważi l-ħalib frisk kollu tal-pajjiż, u l-parti l-kbira taċ-ċanga lokali. Il-koperattiva qalet li s-sena l-oħra kienu prodottu madwar 41 miljun kilo ta’ ħalib frisk u 2,260 tunellata ta’ ċanga friska.